b"\n_START_ARTICLE_\nLou Reed\n_START_SECTION_\nBiografia\n_START_PARAGRAPH_\nVa comen\xc3\xa7ar la seva carrera musical el 1964 com a l\xc3\xadder del grup The Velvet Underground, sota els auspicis d'Andy Warhol a la seva Factory. Amb temes relatant la negror de la vida urbana i un so brut i experimental, el grup anava completament a contracorrent de l'esperit hippy i flower power de l'\xc3\xa8poca, pel que va obtenir molt poc ress\xc3\xb2. Malgrat aix\xc3\xb2, amb el pas del temps, va ser considerat com un dels grups m\xc3\xa9s influents de la seva \xc3\xa8poca. Brian Eno va declarar: \xc2\xabDe llur primer \xc3\xa0lbum nom\xc3\xa9s se'n van vendre 30.000 exemplars, per\xc3\xb2 cada comprador d'aquests 30.000 exemplars va fundar un grup de rock\xc2\xbb._NEWLINE_A partir del 1972 va dedicar-se a la m\xc3\xbasica en solitari, on gaud\xc3\xad d'una \xc3\xa0mplia carrera. Durant aquesta, per\xc3\xb2, va encarnar l'artista intransigent amb la seva llibertat creativa, barallant-se amb discogr\xc3\xa0fiques, periodistes i col\xc2\xb7legues, el que el va fer restar for\xc3\xa7a marginal. Nom\xc3\xa9s va gaudir de l'estrellat popular internacional a principi dels anys 70, especialment amb l'\xc3\xa0lbum Transformer, produ\xc3\xaft per David Bowie. Finalment, el seu personatge fosc, portaveu d'homosexuals, travestis i sadomasoquistes, va acabar sent m\xc3\xa9s reconegut a Europa que al seu pa\xc3\xads, on tamb\xc3\xa9 es van apreciar les seves qualitats liter\xc3\xa0ries. _NEWLINE_L'abril del 2013 s'havia sotm\xc3\xa8s a un trasplantament de fetge, i el 27 d'octubre del mateix va morir, a causa de complicacions derivades d'aquest tractament, segons va comentar el seu metge, Charles Miller._NEWLINE_Lou Reed va declarar ser un gran admirador de la poesia catalana del segle\xc2\xa0xx. Des del 1975, actu\xc3\xa0 amb freq\xc3\xbc\xc3\xa8ncia als Pa\xc3\xafsos Catalans, entre d\xe2\x80\x99altres al Festival Internacional de Benic\xc3\xa0ssim (2004).  El 2007 va participar en una lectura de poemes a Nova York dins del marc dels actes \xc2\xabMade in CataluNYa\xc2\xbb, organitzats per l'Institut Ramon Llull. Al festival de poesia Kosmopolis de Barcelona (2008) va recitar l'obra de poetes contemporanis catalans, i al Festival de la Porta Ferrada (2009) va presentar l'espectacle The Yellow Pony. _NEWLINE_S\xc3\xb3n menys conegudes les seves facetes de fot\xc3\xb2graf i d'actor, tot i que va arribar a participar en pel\xc2\xb7l\xc3\xadcules com Blue in the Face, de Paul Auster i Wayne Wang (1995) Lulu on the Bridge, de Paul Auster (1998) o Prozac Nation, d'Erik Skjoldbj\xc3\xa6rg (2001)."